SAPD kort beamptes, voertuie | Netwerk24
SAPD kort beamptes, voertuie
Deur A.W. Taylor, Voorsitter: Bayswater-Gpf 18 September 2018 00:00
Oor die berig "Polisie ondersoek 'swak dienslewering' in Bfn" (12.09) asook ander berigte oor swak polisiewerk en die misdaadstatistieke:
Die polisie sê hy gaan die klagtes oor swak dienslewering en trae reaksietye ondersoek.
Die Bayswater-GPF wil nie 'n ondersoek hê nie. Wat ons graag dadelik wil hê, is meer mannekrag vir die Bayswater-polisiekantoor en ander polisiekantore.
Op sommige skofte is daar eenvoudig nie genoeg polisiebeamptes om die kantoor te beman en uit te gaan om op klagtes te reageer nie.
Die polisiebestuur kan sê wat hulle wil: Die mannekragtekort is kritiek.
Miskien moet hulle van die senior lede wat tyd wil mors met ondersoeke eerder na die polisiekantore ontplooi om voetwerk te doen.
Voetwerk, ja, want dit is ons ander krisis. Daar is bitter min werkende voertuie.
Min voertuie word aan kantore toegeken en as 'n voertuig breek, staan dit weke voordat dit herstel word.
Die polisie sal dit waarskynlik ook ontken of nog 'n ondersoek gelas.
Maar hulle moet asseblief die voertuie herstel, sodat die paar polisiebeamptes wat ons wel by die polisiekantoor het, hul werk kan doen.
Daar is wel 'n paar polisiebeamptes wat nie hul werk doen of die vermoë het om dit te doen nie. Die publiek moet aanhou om sulke gevalle te rapporteer sodat hulle vervang of heropgelei kan word. Dit is 'n lang proses, maar met genoeg druk word dit wel gedoen.
Ons sê egter ook dankie aan die meerderheid wat toegewyde en hardwerkende polisielede is. Organisasies en buurtwagte wat by sektorpolisiëring betrokke is en puik werk doen asook veiligheidsmaatskappye verdien ook lof. Dit is uiters belangrik om saam met die polisie te werk en ons veilig te hou.
Dus: Geen ondersoeke nie (behalwe teen misdadigers) en goed opgeleide beamptes en hulpbronne, veral voertuie.